Postbank skors 3 senior bestuurders | Netwerk24
21 Februarie 2020 15:43
Die Maitland-poskantoor in Kaapstad. Foto: Google Maps
Daily Maverick berig Vrydag dat Shaheen Adam, waarnemende uitvoerende hoof, Zama Chonco, waarnemende finansiële hoof, en Agbor Kandeh, inligtingshoof, met hul salarisse geskors is.
Die Postbank is 'n filiaal van die Suid-Afrikaanse Poskantoor (PK).
Die Poskantoor sê die drie is geskors om 'n "onafhanklike ondersoek moontlik te maak" omdat hulle na bewering "versuim het om behoorlike omsigtigheid aan die dag te lê".
Dit kom kort nadat dit bekend geword het dat die PK ook sy eie waarnemende uitvoerende hoof, Lindiwe Kwele, ná slegs vier maande in haar pos geskors het.
Die nuwe direksie van die PK het gesê hy het vertroulike inligting ontvang van 'n fluitjieblaser wat tot die skielike skorsing van Kwele gelei het.
Die direksie het binne weke ná sy aanstelling op 1 November 'n fluitjieblaser se verslag ontvang waarin ernstige bewerings van wangedrag teen Kwele en Mothusi Motjale, 'n verskaffingskettingbestuurder by die PK, gemaak word. – Saamgestel deur William Horne